CELEX: 32012R0129
Language: ro
Date: 2012-02-13 00:00:00
Title: Regulamentul de punere în aplicare (UE) nr. 129/2012 al Comisiei din 13 februarie 2012 de aprobare a unor modificări minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Queso Manchego (DOP)]

16.2.2012   
            
            
               RO
            
            
               Jurnalul Oficial al Uniunii Europene
            
            
               L 43/1
            
         REGULAMENTUL DE PUNERE ÎN APLICARE (UE) NR. 129/2012 AL COMISIEI
   din 13 februarie 2012
   de aprobare a unor modificări minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Queso Manchego (DOP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 9 alineatul (2) a doua teză,
   întrucât:
   
               (1)
            
            
               În conformitate cu articolul 9 alineatul (1) primul paragraf și cu articolul 17 alineatul (2) din Regulamentul (CE) nr. 510/2006, Comisia a examinat cererea Spaniei de aprobare a unor modificări ale caietului de sarcini al denumirii de origine protejate „Queso Manchego”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 561/2009 al Comisiei (3).
            
         
               (2)
            
            
               Cererea privește modificările aduse metodei de producție a denumirii de origine protejate „Queso Manchego” și implică modificarea documentului unic.
            
         
               (3)
            
            
               Comisia a examinat modificarea în cauză și a hotărât că este justificată. Deoarece modificarea este minoră în sensul articolului 9 din Regulamentul (CE) nr. 510/2006, Comisia o poate aproba fără a recurge la procedura prezentată la articolele 5, 6 și 7 din respectivul regulament,
            
         ADOPTĂ PREZENTUL REGULAMENT:
   Articolul 1
   Caietul de sarcini al denumirii de origine protejate „Queso Manchego” se modifică în conformitate cu anexa I la prezentul regulament.
   Articolul 2
   Versiunea consolidată a documentului unic, care prezintă principalele elemente ale caietului de sarcini, figurează în anexa II la prezentul regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 13 februarie 2012.
      
         
            Pentru Comisie, pentru președinte
         
         Dacian CIOLOȘ
         
            Membru al Comisiei
         
      
   
   
      (1)  JO L 93, 31.3.2006, p. 12.
   
      (2)  JO L 148, 21.6.1996, p. 1.
   
      (3)  JO L 166, 27.6.2009, p. 36.
   
      ANEXA I
      Au fost aprobate următoarele modificări ale caietului de sarcini al denumirii de origine protejate „Queso Manchego”:
      
         Materii prime
      
      În ceea ce privește caracteristicile analitice ale laptelui, parametrii de referință au fost actualizați ca urmare a unei serii de teste efectuate de laboratorul oficial, unde sunt trimise mostrele colectate în cadrul crescătoriilor. Se renunță la determinarea lactozei și a densității, întrucât acestea nu afectează calitatea produsului final, iar analiza lor era determinată de o situație de producție care nu mai corespunde celei existente în crescătoriile actuale.
      Cu toate acestea, măsurarea acidității laptelui se face în prezent prin determinarea nivelului pH-ului și nu în grade Dornic, această schimbare fiind înregistrată în specificații.
      În plus, ca urmare a progreselor tehnologice făcute în industriile de prelucrare, procesul de producție se realizează în condițiile unui nivel mai ridicat de control al parametrilor decisivi pentru calitatea finală a produsului, prin urmare varianta anterioară a specificațiilor este depășită în ceea ce privește unele etape ale procesului de producție.
      Se modifică alineatul corespunzător:
      Alineatul E –   Obținerea produsului
      În etapa de tăiere a coagulului, s-a eliminat referirea la dimensiunea granulelor de coagul obținute prin tăierea acestuia, întrucât s-a considerat că acesta este un criteriu care trebuie stabilit de fiecare întreprindere în parte, în funcție de procesul specific acesteia. Coagulul trebuie să prezinte consistența adecvată care să permită scurgerea corespunzătoare, în funcție de tipul de brânză produs, iar acest lucru nu este determinat de indicarea dimensiunii exacte a granulelor, ci prin metode de control aplicate în cadrul sistemului de producție și de experiența producătorului.
      În etapa de presare, se include timpul stabilit de presare, care în actualul caiet de sarcini este menționat, în mod incorect, în etapa scoaterii din forme. Se stabilește un timp de presare între 1 și 6 ore. Intervalul timpului de presare s-a modificat comparativ cu cel stabilit inițial, datorită evoluției tehnologice a sistemului de presare, care nu mai necesită perioade îndelungate de timp având un efect negativ asupra produsului de dimensiuni mai mici. Această perioadă de timp este considerată adecvată pentru produse de diferite dimensiuni și diferite tipuri de prese și permite operatorului să stabilească momentul optim pentru trecerea la etapa de scoatere din forme și sărare a produsului, moment determinat nu în funcție de timpul scurs, ci cu ajutorul pH-ului, a cărui valoare indică starea produsului.
      Etapele de maturare și conservare au fost reunite într-o singură etapă, de „maturare”, eliminându-se etapa distinctă de conservare, întrucât produsul nu își întrerupe procesul de maturare în spațiile de conservare, altfel spus, procesul de maturare se produce pe durata întregii vieți a produsului, care se maturează încontinuu atât timp cât sunt menținute sub control condițiile de temperatură și umiditate relativă. Prin urmare, se combină intervalele condițiilor respective, stabilindu-se o valoare a temperaturii între 3 °C și 16 °C, precum și un nivel de umiditate între 75 % și 90 %.
      În ceea ce privește temperatura, valoarea minimă crește de la 1 °C la 3 °C, o temperatură mai adecvată pentru păstrarea produsului și care garantează respectarea cerințelor sanitare aplicabile, întrucât la 1 °C produsul se poate deteriora. Cu privire la valoarea maximă, se stabilește temperatura de 16 °C ca valoare de referință, pentru a asigura maturarea optimă a produsului și evoluția acestuia în ceea ce privește caracteristicile sale organoleptice.
      Intervalul stabilit pentru umiditate reprezintă o valoare globală luată în considerare pentru cele două etape.
   
   
      ANEXA II
      DOCUMENT UNIC
      
         REGULAMENTUL (CE) nr. 510/2006 AL CONSILIULUI
      
      
         „QUESO MANCHEGO”
      
      Nr. CE: ES-PDO-0217-0087-06.12.2010
      
         IGP ( ) DOP ( X )
      
      1.   Denumire
      
      „Queso Manchego”
      2.   Statul membru
      
      Spania
      3.   Descrierea produsului agricol sau alimentar
      
      3.1.   Tip de produs
      
      
                  Clasa 1.3.
               
               
                  Brânzeturi
               
            3.2.   Descrierea produsului căruia i se aplică denumirea de la punctul 1
      
      Brânză presată obținută din lapte de oaie din rasa Manchega, cu o perioadă de maturare minimă de 30 de zile pentru produsele cu o greutate mai mică sau egală cu 1,5 kg, respectiv de 60 de zile pentru restul produselor, și o perioadă de maturare maximă de doi ani.
      „Queso Manchego” se poate obține din lapte pasteurizat sau lapte crud; în cazul utilizării laptelui crud, pe eticheta produsului poate figura mențiunea „Artesano”.
      „Queso Manchego” este o brânză grasă care, după maturare, prezintă următoarele caracteristici fizice:
      
                  —
               
               
                  formă: cilindrică, cu fețe relativ plane;
               
            
                  —
               
               
                  înălțime maximă: 12 cm;
               
            
                  —
               
               
                  diametru maxim: 22 cm;
               
            
                  —
               
               
                  raport diametru/înălțime cuprins între: 1,5 și 2,2;
               
            
                  —
               
               
                  greutate minimă: 0,4 kg;
               
            
                  —
               
               
                  greutate maximă: 4,0 kg.
               
            Caracteristicile fizico-chimice ale produsului sunt următoarele:
      
                  —
               
               
                  pH între 4,8 și 5,8;
               
            
                  —
               
               
                  substanță uscată: minimum 55 %;
               
            
                  —
               
               
                  conținut de grăsime: minimum 50 % în substanță uscată;
               
            
                  —
               
               
                  conținut total de proteine în substanță uscată: minimum 30 %;
               
            
                  —
               
               
                  clorură de sodiu: maximum 2,3 %.
               
            Caracteristicile pastei:
      
                  —
               
               
                  consistență: fermă și compactă;
               
            
                  —
               
               
                  culoare: variabilă, de la alb la galben-ivoriu;
               
            
                  —
               
               
                  aromă: lactică, intens acidă și persistentă, dezvoltă note picante și cu o persistență globală îndelungată în cazul brânzeturilor maturate mai mult timp;
               
            
                  —
               
               
                  gust: ușor acid, puternic și savuros, evoluează spre picant în cazul brânzeturilor maturate mai mult timp. Gust rezidual plăcut și specific conferit de laptele de oaie din rasa Manchega;
               
            
                  —
               
               
                  aspect: prezența unor mici goluri repartizate inegal, care pot însă lipsi uneori;
               
            
                  —
               
               
                  textură: elasticitate scăzută, textură untoasă și ușor făinoasă; produsele maturate timp îndelungat pot căpăta aspect de granule.
               
            Limitele macrobiologice sunt următoarele:
      
                  —
               
               
                  
                     Escherichia coli: maximum 1 000 de colonii/gram;
               
            
                  —
               
               
                  
                     Staphyilococcus aureus: maximum 100 de colonii/gram;
               
            
                  —
               
               
                  
                     Salmonella: absentă în 25 de grame;
               
            
                  —
               
               
                  
                     Listeria: absentă în 25 de grame.
               
            Este o brânză cu gust ușor acid, puternic și savuros, care devine picant în cazul maturării mai îndelungate. Prezintă un gust rezidual plăcut și specific conferit de laptele de oaie din rasa Manchega.
      3.3.   Materii prime (numai pentru produsele prelucrate)
      
      „Queso Manchego” se obține din lapte de oaie din rasa „Manchega”, utilizând cheag natural sau alte enzime coagulante autorizate și clorură de sodiu.
      Laptele nu trebuie să conțină produse medicamentoase care ar putea avea un impact negativ asupra producerii, maturării și conservării brânzei.
      „Queso Manchego” se poate obține din lapte pasteurizat sau din lapte crud; în cazul utilizării laptelui crud, pe eticheta produsului poate figura mențiunea „Artesano”.
      Caracteristicile analitice ale brânzei sunt următoarele:
      
                  —
               
               
                  conținut de grăsime: minimum 6,5 %;
               
            
                  —
               
               
                  proteine: minimum 4,5 %;
               
            
                  —
               
               
                  substanță uscată utilă: minimum 11 %;
               
            
                  —
               
               
                  pH: 6,5-7;
               
            
                  —
               
               
                  punct de îngheț: ≤ –0,550 °C.
               
            3.4.   Hrană pentru animale (numai pentru produsele de origine animală)
      
      Oile din rasa Manchega sunt crescute pe bază de pășunat pe întreaga durată a anului, prin valorificarea resurselor naturale din zonă. În ocol, hrana acestora este suplimentată cu rații de concentrate, fân și subproduse.
      Pentru creșterea oilor, deosebit de importante sunt pășunile care ocupă luminișurile din zonele împădurite. Aceste pășuni anuale se caracterizează prin prezența următoarelor plante: Medicago mínima, Scorpirus subillosa, Astrafalus stella, Astrafalus sesamus etc.
      „Madajales” sunt cele mai importante pășuni pentru oi; acestea conțin iarba cu bulbi Poa bulbosa, însoțită de un număr mare de leguminoase precum: Medicago rigidula, Medicago lupulina, Medicago trunculata, Trigonella polyderata, Coronilla scorpoides etc.
      Solurile profunde și răcoroase pot produce „fenelares”, pajiști dense în care predomină plantele perene și bianuale și a căror compoziție este dominată de gramineea Bracnypodium phoenicoides.
      3.5.   Etape specifice ale producției care trebuie să se desfășoare în aria geografică delimitată
      
      —
      3.6.   Norme specifice privind felierea, răzuirea, ambalarea etc.
      
      Produsul protejat de denumirea de origine „Queso Manchego” poate fi livrat și pus în circulație exclusiv de fabricile de produse lactate și de întreprinderile înregistrate, în tipuri de ambalaje care nu îi afectează calitatea.
      Brânza „Queso Manchego” se comercializează întotdeauna în crustă proprie, care poate fi spălată în prealabil.
      De asemenea, este permis ca produsul „Queso Manchego” să fie învelit în ceară parafină, acoperit cu substanțe inactive transparente și autorizate prin lege sau uns cu ulei de măsline, atât timp cât crusta își menține aspectul și culoarea naturale, iar eticheta de cazeină rămâne lizibilă.
      În niciun caz nu se utilizează substanțe care pot conferi crustei o culoare neagră.
      Produsul „Queso Manchego” poate fi pus în vânzare sub formă porționată, feliată sau rasă, atât timp cât este ambalat și se poate identifica proveniența acestuia. Această operație poate fi desfășurată în afara ariei geografice de origine de către întreprinderi care au acceptat și respectă protocolul de activitate stabilit pentru a garanta operațiunile specifice produsului „Queso Manchego” și trasabilitatea acestuia.
      Ambalajele utilizate trebuie să respecte legislația în vigoare.
      3.7.   Norme specifice privind etichetarea
      
      Etichetele trebuie să conțină următoarele mențiuni: Denominación de Origen„Queso Manchego” (Denumire de origine „Queso Manchego”). În cazul în care produsul este obținut din lapte crud, acest fapt poate fi indicat pe etichetă prin mențiunea „Artesano”.
      Produsul destinat consumului trebuie să poarte o contraetichetă numerotată eliberată de consiliul de reglementare, care este aplicată de întreprinderile înregistrate astfel încât să nu fie posibilă reutilizarea acesteia. De asemenea, fiecare produs în parte trebuie să prezinte pe una dintre fețe o etichetă de cazeină cu serie și număr care se aplică în faza de formare și presare a bucăților de brânză.
      4.   Delimitarea concisă a ariei geografice
      
      Entitățile administrative locale cuprinse în denumirea de origine „Queso Manchego” sunt următoarele: 45 din provincia Albacete, 84 din provincia Ciudad Real, 156 din provincia Cuenca și 122 din provincia Toledo.
      S-au adăugat următoarele entități: Alcoba de los Montes și El Robledo din provincia Ciudad Real, Albadalejo del Cuende, Villarejo de la Peñuela, Villarejo-Sobrehuerta și Villar del Horno din provincia Cuenca.
      5.   Legătura cu aria geografică
      
      5.1.   Specificitatea ariei geografice
      
      Aria geografică La Mancha este situată în partea sudică a platoului central peninsular și se caracterizează printr-un relief lin care coboară spre Atlantic.
      La Mancha este o câmpie înaltă care se întinde pe soluri calcaro-argiloase, terenurile destinate pășunatului fiind formate din substraturi bogate în calcare sau marne.
      Zona are o climă extremă și este caracterizată de oscilații mari, specifice unui climat continental, cu ierni foarte reci și veri foarte calde. Temperatura atinge uneori 40 °C, cu variații termice zilnice uneori de 20 °C și variații anuale de 50 °C. Precipitațiile sunt reduse, fapt care face ca regiunea să fie una dintre cele mai aride din Spania, cu un mediu extrem de uscat, având o umiditate relativă de aproximativ 65 %.
      Rasa Manchega este cea mai bine adaptată la condițiile pedoclimatice ale regiunii.
      5.2.   Specificitatea produsului
      
      Brânză obținută prin presare, având crusta dură și pasta fermă și compactă, cu o culoare care variază de la alb la galben-ivoriu, aromă intensă și persistentă, gust ușor acid, puternic și savuros, elasticitate scăzută cu consistență untoasă, ușor făinoasă.
      5.3.   Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)
      
      Condițiile pedoclimatice ale ariei geografice au determinat în mare parte procesul de selecție naturală care a făcut ca oaia din rasa Manchega să fie cea mai bine adaptată zonei și să producă un lapte ce conferă brânzei „Queso Manchego” caracteristicile sale specifice în ceea ce privește culoarea, aroma, gustul și textura.
      Brânza din laptele de oaie din rasa Manchega se produce de foarte mult timp, practicile de producție dezvoltându-se de-a lungul secolelor pentru a optimiza calitățile acestui sortiment tradițional de brânză din regiunea La Mancha.
      
         Trimitere la publicarea caietului de sarcini
      
      [articolul 5 alineatul (7) din Regulamentul (CE) nr. 510/2006]
      http://docm.jccm.es/portaldocm/descargarArchivo.do?ruta=2009/10/20/pdf/2010_17415.pdf&tipo=rutaDocm